ডেইলি সিলেট ডট কম :: প্রকাশিত হয়েছে : মে ২৯, ২০১৮ | ৭:৪৮ অপরাহ্ন
নিউজ ডেস্ক:: ২১ আগস্ট গ্রেনেড হামলা মামলায় আসামি সাইফুল ইসলাম ডিউককের পক্ষে যুক্তি শুরু করেছেন আইনজীবী। ডিউক বিএনপির চেয়ারপারসন খালেদা জিয়ার ভাগ্নে। মঙ্গলবার (২৯ মে) পুরান ঢাকায় ১ নং অস্থায়ী দ্রুত বিচার ট্রাইব্যুনালের বিচারক শাহেদ নুর উদ্দিনের আদালতে ডিউকের পক্ষে যুক্তি শুরু করেন আইনজীবী আব্দুর রেজাক খান।
এদিন তার পক্ষে যুক্তি শেষ না হওয়ায় পরবর্তী যুক্তি উপস্থাপনের জন্য আগামী কাল বুধবার দিন ধার্য করেন। আলোচিত এ মামলায় ৫১১ সাক্ষীর মধ্যে ২২৫ জনের সাক্ষ্যগ্রহণ শেষ হয়েছে। আরও ২০ জনের সাফাই সাক্ষ্য নেয়া হয়েছে। মামলার অভিযোগ থেকে জানা গেছে, ২০০৪ সালের ২১ আগস্ট ভয়াবহ গ্রেনেড হামলায় অল্পের জন্য প্রাণে বেঁচে যান প্রধানমন্ত্রী শেখ হাসিনা।
হামলায় আওয়ামী লীগের মহিলা বিষয়ক সম্পাদিকা ও সাবেক রাষ্ট্রপতি জিল্লুর রহমানের স্ত্রী আইভি রহমানসহ ২৪ জন নিহত হন। আহত হন দলের তিন শতাধিক নেতাকর্মী।